b"\n_START_ARTICLE_\nBatalla del Mont Gaurus\n_START_SECTION_\nContext\n_START_PARAGRAPH_\nVers  l'any 343 aC, els samnites van baixar de les seves poblacions situades a les muntanyes per ocupar les f\xc3\xa8rtils planes. Els sidiquins de Teanum, ciutat que estava en la frontera entre el Latium i la Camp\xc3\xa0nia, sentint-se amena\xc3\xa7ats van demanar ajut a la ciutat camp\xc3\xa0nia de C\xc3\xa0pua i varen ser ven\xc3\xa7uts pels samnites. Llavors van apel\xc2\xb7lar a Roma. Els romans van demanar suport a les ciutats de la Lliga llatina i tamb\xc3\xa9 als campanis de Su\xc3\xa8ssula i Cumes. Era la primera vegada que els romans intervenien en un conflicte m\xc3\xa9s enll\xc3\xa0 del Latium. Es tractava d'una lluita territorial per les pastures.\n_START_SECTION_\nDesenvolupament\n_START_PARAGRAPH_\nEls c\xc3\xb2nsols romans es reparteixen l'atac comandant cadascun una part de l'ex\xc3\xa8rcit: Marc Valeri Corv s'encarrega d'afrontar la batalla del Mont Gaurus, a la vora de Cumes, a la Camp\xc3\xa0nia, mentre que Aule Corneli Cos, mena les seves tropes cap a Sat\xc3\xadcula, al Samni. _NEWLINE_Les tropes de Valeri Corb ataquen a prop d'una muntanya actualment anomenada Mont Barbaro i ambd\xc3\xb3s b\xc3\xa0ndols resisteixen durant for\xc3\xa7a temps sense cap progr\xc3\xa9s. Llavors Valeri Corb d\xc3\xb3na ordres a la cavalleria de trencar les files samnites, per\xc3\xb2 no ho aconsegueixen i la cavalleria es retira. Valeri desmunta i es posa a liderar l'atac de la infanteria en persona, per\xc3\xb2 malgrat les p\xc3\xa8rdues, els samnites continuen mantenint la l\xc3\xadnia de defensa. Despr\xc3\xa9s d'hores de lluita comen\xc3\xa7a a arribar la nit, els romans llancen un atac desesperat. Finalment els samnites cedeixen i fugen. Els romans, extenuats, decideixen no perseguir-los. Segons Titus Livi, va ser el fulgor de r\xc3\xa0bia que sorgia dels ulls dels romans i la determinaci\xc3\xb3 que expressaven el que els va emp\xc3\xa8nyer a abandonar el camp de batalla.\n_START_SECTION_\nDespr\xc3\xa9s de la batalla\n_START_PARAGRAPH_\nMentrestant els romans comandats per Corneli Cos pateixen moltes baixes quan s'enfronten amb els samnites en un pas estret a Sat\xc3\xadcula. Un trib\xc3\xba militar d'aquest ex\xc3\xa8rcit, Publi Dei Mus comanda un grup de soldats un atac des del tur\xc3\xb3 m\xc3\xa9s proper i aconsegueixen la vict\xc3\xb2ria en agafar-los per sorpresa. Els samnites que escapen d'aquest atac es reagrupen per assetjar Suessula, a l'altre extrem de la Camp\xc3\xa0nia. Valeri Corv mena les seves tropes cap a aquest punt on els derrota. El 21 i 22 de setembre ambd\xc3\xb3s c\xc3\xb2nsols celebren el triomf a Roma.\n_START_SECTION_\nAn\xc3\xa0lisi dels historiadors moderns\n_START_PARAGRAPH_\nEls historiadors moderns dubten de l'exactitud del relat de Titus Livi, que \xc3\xa9s l'\xc3\xbanica font documental de la batalla, i creuen que podria estar fabulat, ja que es va escriure anys despr\xc3\xa9s per un compatriota del b\xc3\xa0ndol dels vencedors. El nombre de samnites morts i del bot\xc3\xad capturat pels romans al llarg de tota la primera guerra samnita es d\xc3\xb3na per exagerat._NEWLINE_Segons la reconstrucci\xc3\xb3 que ha fet E. Salmon, de les tres batalles narrades per Titus Livi durant la primera guerra samnita, en realitat nom\xc3\xa9s en va haver una que es va produir el 343 aC, potser a la perif\xc3\xa8ria de C\xc3\xa0pua, a la rodalia del santuari de Juno Gaura \xe2\x80\x94el nom del santuari justificaria el nom amb qu\xc3\xa8 \xc3\xa9s coneguda: batalla del Mont Gaurus\xe2\x80\x94 i el resultat seria una vict\xc3\xb2ria romana no decisiva."